Семьон Надсон
Тя влязла в моя дом за миг…

Превод от руски: Андрей Германов, —

chitanka.info

Тя влязла в моя дом за миг

и мойте книги разпиляла,

там подчертала нечий лик,

тук черна капчица разляла;

към стиховете чужд куплет

с ръка небрежно е додаден…

А пък разкошният букет —

като от скакалци изяден!

Навсякъде грабеж, разбой!

Изпоразбъркано, разбито,

като че минал е порой

неудържимо и сърдито!

Балконската врата без срам

открита, вестник до кревата…

О, как ти нагло си осмян,

мой мирен труд, уютност свята!

А щом се срещнем, и завчас

ще моли прошка тя горещо.

„Простете, бях сега у вас —

за четене да взема нещо.

Чете се трудно в тоя зной.

Горещо! Скитам се без чувства.

Вий ще творите? Боже мой!

О, жрец на чистото изкуство!“

Лукавите очи блестят —

очакват бурята, ответа,

а на гърдите й трептят

листенца ярки от букета!

Заслуги

Имате удоволствието да четете тази книга благодарение на Моята библиотека и нейните всеотдайни помощници.

http://chitanka.info

Вие също можете да помогнете за обогатяването на Моята библиотека. Посетете работното ателие, за да научите повече.